復用前韵答十五叔父任城相會見和詩任城有李白舊游處錄於詩中
作者：晁補之
朝代：宋

paragraphs: 太華玉蓮甘適口，我欲求之青壁斗。
崑崙不睹睹大宛，何異學射中涂還。
平生傲世予南阮，臧否未容留齒間。
七賢遠跡冥鴻上，咸也復幸青雲賞。
歸來濁酒厭獨傾，疲馬却走諸任城。
紅桃白李晚寂莫，黄菊獨暴秋陽榮。
謫仙酒樓餘舊址，明月年年飄桂子。
不見山東故小吏，斗酒雙魚誰共喜。
慟哭窮涂自古難，不應更待雍門彈。
瓜田今歲初自墾，柴車後日復誰攀。
東阿下望有歸意，且爲子建留魚山。